**Finnbay** oli Suomesta englanniksi uutisoiva uutissivusto. Sen kohderyhmänä olivat Suomessa oleskelevat ulkomaalaiset. Sivustoa ylläpiti Helsingistä käsin Onur Yalcintas, ja sen toimitus koostui pääosin vapaaehtoisista avustajista. Sivuston kirjoitukset olivat osaksi maksumuurin takana.

Kiistanalaisuus
---------------

Sivusto nousi julkisuuteen huhtikuussa 2014, kun se uhkasi Suomen Venäjän suurlähettilästä Hannu Himasta oikeudenkäynnillä tämän varoittaessa twitterissä sivuston olevan valesivusto ja sanoi sivuston raportin Suomen suhteista Venäjään olleen hölynpölyä. Finnbay kiisti vastineessaan Himasen väitteet ja sanoi uutistensa olevan tosia. Vastineessa Finnbay sanoi myös, että sivusto on rahoitettu tilausmaksuilla ja ettei se saa ulkopuolista rahaa.

Kohua nostattivat edelleen Mika Aaltolan näkemys Helsingin Sanomissa siitä, että sivustolla on informaatiosodankäynnin piirteitä. Aleksanteri-instituutin johtaja Markku Kivinen on arvioinut Finnbayn viimeaikaisen "uutisoinnin" olleen "näkyvyyden kalastelua tai sitten se on silkkaa propagandaa". Puolustusministeri Carl Haglundin piti epätodennäköisenä sitä, että Finnbay olisi Venäjän suunnitelmallista sotapropagandaa. Ulkoministeriön ja suojelupoliisin tekemien selvitysten perusteella mikään ei viitannut siihen, että Finnbayn tarkoituksena olisi "levittää järjestelmällisesti Suomea vahingoittavaa tietoa" ja että kyseessä olivat ulkoministeriön viestintäjohtajan Jouni Mölsän mukaan "yli-innokkaat online-toimijat". Myöskään Helsingin Sanomat ei ollut löytänyt todisteita kytköksistä Venäjään.

Sivustolla oli kuitenkin huhtikuussa 2014 lukuisia epäilyttäviä piirteitä. Sivuston ylläpitäjiin oli hankala saada yhteyttä, se ei ollut nimennyt päätoimittajaa, ja sen antamat yhteystiedot olivat joko piilotettuja tai virheellisiä. Lisäksi sivusto käytti tunnettujen yritysten ja järjestöjen logoja näiden tietämättä antaen ymmärtää näiden olevan sivuston tukijoita. Sivusto oli myös käyttänyt luvatta STT-Lehtikuvan valokuvia. Finnbay myös kertoi olevansa italialaisen tietotoimisto ANSA:n edustaja Suomessa ja aloittavansa uutissivusto Novosti Helsingin kanssa painetun lehden julkaisemisen. Kun lehdistö otti yhteyttä asiasta, molemmat tahot kiistivät asian ja kertoivat yhteistyön olleen lähinnä uutisvaihtoa ja uutisten kääntämistä. Sivuston taustaa selvitettäessä kävi myös ilmi, että Finnbay-sivuston vetäjällä oli myös lukuisia muita epämääräisiä nettisivustoja.

Lähteet
-------

1. 1 2  Kohusivusto Finnbayn Venäjä-kytköksistä ei todisteita *Helsingin Sanomat*.  7.4.2014. Viitattu 7.4.2014.
2. ↑  Arja Paananen: Näin Finnbayn pyörittäjä selittää toimintaansa – Novosti Helsinki julkaisi haastattelun  2014-04-08 14:30:10. Ilta-Sanomat.  Arkistoitu 8.4.2014. Viitattu 8.4.2014.
3. ↑  Tuuli Liekari: Finnbay puolustautuu kritiikkiä vastaan Yle.fi 6.4.2014. Viitattu 7.4.2014.
4. ↑  Finland news, all the latest and breaking Finnish news - Finnbay (Tiedote)  6.4.2014. Finnbay.com. Viitattu 26.4.2014. (englanniksi)
5. ↑  Halminen, Laura: Tutkija uutissivusto Finnbaysta: Toiminta voi liittyä valtiolliseen psykologiseen sodankäyntiin *Helsingin Sanomat*.  7.4.2014. Viitattu 7.4.2014.
6. 1 2 3  Laakso, Ville & Mäkeläinen, Mika: Finnbayn uutisointi hämmentää – Suurlähettiläs: valesivusto Yle Kotimaa. 6.4.2014. Viitattu 6.4.2014.
7. ↑  Lassi Lapintie: Haglund: Finnbay ei todennäköisesti ole Venäjän järjestelmällistä propaganda. Yle 8.4.2014 Viitattu 8.4.2014
8. ↑  Ulkoministeriö tapasi Finnbayn perustajan – viranomaiset eivät löytäneet epäilyttäviä Venäjä-kytköksiä  10.4.2014. Yle Uutiset. Viitattu 11.4.2014.
9. ↑  IS: Finnbay nimennyt tahoja "luottajikseen" ilman lupaa *aamulehti.fi*.  8.4.2014.  Arkistoitu 8.4.2014. Viitattu 8.4.2014.
10. ↑  Pekka Hakala, Tommi Hannula, Matti Koskinen, Tuomo Pietiläinen, Aleksi Teivainen: Publisher of Finnbay yet to come forward *Helsinki Times*.  8.4.2014. Viitattu 12.4.2014. (englanniksi)
11. ↑  Mika Mäkeläinen: Finnbayn johtajalla sivustoja joka lähtöön – ja tukku tekaistuja yhteystietoja  10.4.2014 klo 12:35. Yle Uutiset. Viitattu 12.4.2014.

Aiheesta muualla
----------------

* Finnbay.com (Archive.org)